**Pitane** (m.kreik. Πιτάνη, *Pitanē*) oli antiikin aikainen kaupunki ja kaupunkivaltio (*polis*) Aioliissa nykyisen Turkin alueella. Se sijaitsi nykyisen İzmirin maakunnan Çandarlın paikalla.

Maantiede
---------

Pitanen poliksen kaupunkikeskus sijaitsi Aioliin rannikolla Elaianlahden pohjoisrannalla olleella pienellä niemellä länteen Kaikos-joen (nyk. Bakırçay) suusta ja koilliseen Fokaiasta. Kaupungilla oli kaksi satamaa, mikä toi sille huomattavan kaupallisen edun.

Pitanen kaupunkivaltion hallussa olleen alueen kooksi on arvioitu alle 100 neliökilometriä. Se rajautui lännessä Kane-vuoreen, pohjoisessa Teuthranian poliksen alueeseen ja idässä Elaian alueeseen.

Lebes Pitanesta, 600-luku eaa.

Historia
--------

Pitanen perustivat Lesbokselta tulleet aiolialaiset siirtokuntalaiset 1000-luvulla eaa. Kaupunki oli yksi Aioliin *dodekapoliin* kahdestatoista tai myöhemmin yhdestätoista kaupungista. Kaupunki kukoisti arkaaisella kaudella 600–500-luvuilla eaa. mutta ei näytellyt historiassa koskaan erityisen merkittävää osaa. Klassisella kaudella 400-luvulla eaa. Pitane kuului Ateenan johtamaan Deloksen meriliittoon, ja se esiintyy liiton verotusluetteloissa vuosina 453/452–433/432 eaa. Kaupunki löi omaa pronssirahaa 300-luvulla eaa.

Pitanesta oli kotoisin muun muassa akatemialainen filosofi Arkesilaos. Kaupungin kansalaisesta käytettiin etnonyymiä *Pitanaios* (Πιταναῖος). Pitane kukoisti vielä hellenistisellä kaudella 200-luvulla eaa. läheisen Pergamonin suuren merkityksen ansiosta. Kaupunki kärsi tuhoja maanjäristyksessä roomalaisella kaudella keisari Tituksen aikana. Kaupunki oli olemassa vielä 500-luvulla jaa. sillä Hierokles mainitsee sen.

1200-luvulla antiikin Pitanen paikalla oli venetsialainen linna. Kaupungin paikalla on suoritettu arkeologisia kaivauksia 1800-luvulta lähtien.

Rakennukset ja löydökset
------------------------

Kaupunki oli ympäröity muureilla viimeistään 300-luvulla eaa. Niistä on säilynyt joitakin jäänteitä erityisesti kaupungin niemen länsiosassa. Muihin löytöihin lukeutuvat muun muassa teatterin ja stadionin paikat sekä sataman aallonmurtajien jäänteet.

Kaupungin hautausmailta on löydetty erityisesti keramiikkaa protogeometriselta, geometriselta, orientalisoivalta ja arkaaiselta kaudelta sekä myös joitakin vaaseja mykeneläiseltä kaudelta. Kaupungista tehtyjä löytöjä on esillä Istanbulin arkeologisessa museossa ja İzmirin arkeologisessa museossa.

Lähteet
-------

1. 1 2 3 4  Hansen, Mogens Herman & Nielsen, Thomas Heine: "830 Pitane", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2 3 4 5  Stillwell, Richard & MacDonald, William L. & McAllister, Marian Holland (toim.): "PITANE (Candarli) Turkey", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
3. 1 2 3 4 5 6  Smith, William: "Pitane", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
4. ↑  Pitane *Pleiades*. Viitattu 2.11.2020.
5. 1 2 3 4 5  Pitane (Aiolis) 45 Çandarlı - Πιτάνη *ToposText*. Viitattu 2.11.2020.
6. ↑  Strabon: *Geografika* 13.614; Ovidius: *Muodonmuutoksia* 7.357.
7. ↑  Herodotos: *Historiateos* 1.149.
8. ↑  Klaudios Ptolemaios: *Geografia* 5.2.5; Plinius vanhempi: *Naturalis historia* 5.32, 35.49; Ovidius: *Muodonmuutoksia* 7.357.

Aiheesta muualla
----------------

* Kuvia tai muita tiedostoja aiheesta **Pitane** Wikimedia Commonsissa